
KÉRI KATALIN 

MŰVELŐDÉS A KÖZÉPKORI 
AL-ANDALÚSZBAN, 
KÜLÖNÖS TEKINTETTEL A NŐK 
LEHETŐSÉGEIRE 

BEVEZETÉS 

A 8. században az Ibériai-félszigetre lépő arabok és berberek magukkal hozták His- 
pániába az iszlám kultúráját. A Keletről és Észak-Afrikából érkezett seregek új, az 
európaitól sokban különböző életvitelt, nyelvi és tudományos ismereteket közvetítet- 
tek, azonban keveredve a félsziget lakosságával, sajátos, mind az iszlám, mind pedig 
a keresztény-zsidó civilizáció szempontjából egyedülálló világot alakítottak ki konti- 
nensünk délnyugati szegletében. Anderle Ádám ezt írta minderről: „Arabok, berberek, 
zsidók, vizigótok, hispanorómaiak együttélése és keveredése népek és kultúrák olyan 
szintézisét alkotta meg, mely az ezredforduló után egy sajátos »andalúz» arab-spanyol 
kultúrát és tudatot kezdett formálni." 1 Az akkori Andalúziában (melyet a középkor- 
ban al-Andalúsznak neveztek) virágzott a keleti és nyugati hagyományokat ötvöző 
zene és a költészet; a tudósok az antik ismeretek közvetítése mellett csodálatos 
eredményeket értek el a legkülönfélébb tudományok, mint például a matematika, 
a csillagászat, a kémia és az orvoslás terén; bámulatra méltó iskolákat és könyvtárakat 
emeltek; a mezőgazdaságban valóságos „zöld forradalom" zajlott le a kontinensünkre 
hozott új növényeknek, művelési, öntözési technikáknak köszönhetően. Átalakult és 
valóban művészetté nemesedett a gasztronómia, a keleti ruhaanyagoknak, bőröknek 
köszönhetően kifinomultabb lett az öltözködési kultúra, elegánssá és divatossá vált 
a kiművelt beszéd és viselkedés. Építészetileg örökbecsű alkotásokat hoztak létre az 
akkori aranykezű és kiváló arányérzékű, nagyszerű ízlésű muszlim mesterek. 

Al-Andalúszban - a gyakori hatalmi harcok és belviszályok ellenére - hosszabb- 
rövidebb időre megvalósult a pax islamica, voltak évszázadok, amikor viszonylagos 
nyugalomban és gyakran mai szemmel megdöbbentő szimbiózisban éltek együtt 
muszlimok, keresztények és zsidók. Művelődési szempontból különösen kiemelkedő 
időszak volt a 10. század, azon belül is a kalifátus évtizedei, de ki kell emelnünk, 
hogy előtte, az emirátus idején, és utána, a kiskirályságok korában is sokszor szü- 

1 Anderle Ádám: Spanyolország története. Budapest, Móra, 1992. p. 26. 

lettek maradandó művészeti és tudományos alkotások a hispániai muszlim kézen 
lévő területen. 

Az iszlám kultúrájának jelentős hatása volt a térség más vallású, más etnikumhoz 
tartozó közösségeire is. A muszlim civilizációs eredmények óriási hatást gyakoroltak, 
mégpedig al-Andalúsz területének és a hispániai muszlim jelenlét csaknem nyolc 
évszázados időkeretének határain messze túlszárnyaló módon. Az iszlám (ibériai és 
dél-itáliai) középkori jelenléte nélkül kontinensünk története korántsem úgy alakult 
volna, ahogyan ismerhetjük; a mindennapi élet szinte valamennyi területén, a szó- 
használattól a pedagógiai gondolkodásig, a hajózási technikáktól az asztali illem- 
szabályokig, a szépségápolástól a legmagasabb filozófiáig felismerhetjük a muszlim 
kultúra európai kultúrába átnyúló hajtásait. 

Ebben a tanulmányban a korabeli hispániai muszlim női művelődési lehetőségek 
bemutatása ad egyfajta ízelítőt a középkor fantasztikus szellemi kincseiből. 

NŐI MŰVELŐDÉS ÉS LÁNYNEVELÉS 

A középkori nőtörténetnek sajátos területe az al-Andalúszban élt muszlim nők hely- 
zetének, művelődési lehetőségeinek vizsgálata. 2 A téma kutatását nehezíti a források 
szűkössége és egyenetlensége. Elsősorban történeti krónikákból és régi életrajzi le- 
xikonokból 3 lehet adatokat meríteni a muszlim nőkre vonatkozóan. Előbbi források 
leginkább az uralkodói és főúri családokhoz tartozó nőkről (családtagok, rabnők), 
míg az utóbbiak a műveltségük kapcsán kiemelkedettekről (titkárnők, költőnők, 
tanítónők, kalligráfusok stb.) szólnak. 4 így tehát szinte kizárólag az uralkodói, városi 

2 A témáról lásd pl: Aubmn, Charles V.: La femme du moyen age en Espagne, in: Histoire mondiale de la 
femmeH. Ed. Grimal, Pierre; Nouvelle Librairie de Francé, Paris, 1966. pp. 185-193.; Duby, Georges-Perrot, 
Michelle: História de las mujeres en Occidente U. - La edad média. Santinalla, Madrid, 1992.; Dufourcq, 
Charles-Emmanuel: La vida cotidiana de los árabes en la Európa medieval. Ed. Temas de hoy, Madrid, 
1994.; Heller, Erdmute-Mosbahi, Hassouna: Tras los velős del islam- Erotismo y sexualidad en la cultura 
árabe. Herder, Barcelona, 1995.; Kéri Katalin: Holdarcú, karcsú ciprusok. Nők a középkori iszlámban. 
Terebess Kiadó, Budapest, 2002.; Ruiz de Almodóvar y Sel, Caridad: El enclaustramiento de la mujer en 
la sociedad islámica, in: Estudios de História y de Arqueologia Medievales V-VL. Servicio de Publicaciones 
Universidad de Cádiz 1985-86.; Ruiz, Almodóvar Caridad: La mujer musulmana: Bibliográfián. Universidad 
de Granada, Granada, 1994.; Tomiche, Nada: La femme en Islam, in: Histoire mondiale de la femme M. Ed. 
Grimal, Pierre; Nouvelle Librairie de Francé, Paris, 1966. pp. 97-157.; Viguera, Maria J. (ed.): La mujer en 
al-Andalus- Reflejos históricos de su actividady categorías sociales. Ed. de UAM - Ed. Andaluzas Unidas, 
Sevilla, 1989.; Waddy, Charis: Women inMuslim History. Longman, London - New York, 1980.; Wiebke, 
Walter: Femmes en Lslam. Sindbad, Paris, 1981.; Maiin, Manuéla: Maniage and Sexuality in Al-Andalus, in: 
Lacarra Lanz, Eukene (ed.): Marriage and Sexuality in Medieval and Early Modern Ibéria. Routledge, New 
York and London, 2002. pp. 3-21. 

3 Ávila, Maria Luisa: Women in Andalusi Biographical Sources, in: Marin, Manuela-Deguilhem, Randi (ed.): 
Women in Arab Sources. I. B. Tauris, London and New York, 2002. pp. 149-163. 

4 Klapisch-Zuber, Christiane-Pastor, Reyna (dir.): História de las mujeres en Occidente 2. - La Edad Media. 
Taurus, Madrid, 1992. p. 554. 



•37 • 



környezetben élő és nagy műveltségű nők életviteléről alkothatunk képet, az ő neveik 
és tetteik kerültek megörökítésre az arab nyelvű írásokban. 

A nők - bár életük főként a női lakrész, vagyis a hárem, és a fürdő, vagyis 
a hammám falai között zajlott - al-Andalúsz utcáin és a köztereken is gyakorta 
jelen voltak. A berber törzsi szokások elterjedésének köszönhetően sokszor egé- 
szen szabadon jártak-keltek, akár úgy is, hogy arcukat el sem fátyolozták. Minden 
tévhiedelemmel ellentétben nekik is joguk volt a művelődéshez, számos kiváló 
tudóst, énekesnőt, zenészt, tanárt, utazót, költőt és művészt tisztelhetünk bennük. 
Sokan közülük kiváló nevelést kaptak. Ez elsősorban a szülők gondolkodásmódjától, 
műveltségi és vagyoni szintjétől függött. A művelt nőkről íródott életrajzokból kitűnik, 
hogy vagy gazdag család lányai voltak vagy pedig apjuk maga is kiváló tudós volt, 
aki leányának is biztosítani akarta a tudást. A tudós nők többsége (több mint fele) 
valamely férfit családtagjától nyerte képzését (apa, férj vagy fiútestvér), és csak ke- 
vesen tanultak fogadott tanártól (tanítónőtől). Bár a lányok leginkább otthonukban 
tanultak, a 9. század második felében olyan al-andalúszi tanítókról is szólnak a for- 
rások, akik házukban fogadták női tanítványukat, hetente egy alkalommal, egyedül, 
így végezte tanulmányait például az a berber eredetű nemesi családból származó 
Umm al-Hasszán bint Szulajmán, aki élete során kétszer még Mekkába is eljutott. 
A későbbi századokban is van híradás olyan nőkről, akik egy-egy neves tanár kedvé- 
ért nagyobb utazásokat is tettek, de mindez inkább ritkaságnak számított. Az egyes 
könyvek szövegét megtanuló nők is kaphattak olyan, a középkori iszlámban elterjedt 
tanúsítványt (idzsáza), amelyben tanáruk elismerte tudásukat, és feljogosította őket 
az ismeretek átadására. 5 

A koranikus olvasmányokon, vallástudományokon, jogon kívül a nők olyas- 
miket is tanultak, amelyeknek a gyakorlati életben is hasznát vették. Orvoslást, 
szépírást, költészetet, grammatikát, ezek ismerete biztosította számukra a munka- 
vállalás lehetőségét. Elsősorban az al-andalúszi városok középosztálybeli nőinek 
jelentett ez felemelkedést, például egy uralkodó titkárnőjeként vagy könyvmásoló- 
ként. Córdobában mintegy 170 nő foglalkozott kalligráfiával II. al-Hakám idején, 6 
legalábbis abban az egyetlen kerületben, melyet Ibn Fayad krónikaíró megemlített. 
A nemesi családok leányait művészetekre is tanították: lanton, hárfán, más húros és 
fúvós hangszereken játszani, költeményeket írni és szavalni, hogy elbűvöljék és szó- 
rakoztassák majdan a férjüket. Hasonló dolgokra tanították a rabnőket (gawari) is, 
akiknek éppen azért volt magas az áruk, mert sokat költöttek a képzésükre. A zene és 
a tánc csak egyik része volt az oktatásuknak, gyakran jól ismerték a költészetet (az iszlám 
előtti időkből való verseket is), jeleskedtek az ékesszólásban, és írni-olvasni is tudtak. 

5 Ribera y Tarrago, Julián: La ensefianza entre los musulmanes espanoles, in: Disertaciones y opúsculos I. 
Madrid, 1928. p. 345. Az idzsáza jellemzőiről lásd: Vajda, George: La transmission du savoir en Islam, 
VlIe-XVIIIe siécles. London, 1983. pp. 4-6. 

6 Mazahéri, Aly: A muszlimok mindennapi élete a középkorban a 10-től a 13- századig. Európa, Buda- 
pest, 1989. p. 188. 

A NŐK ÉS A TUDOMÁNYOK 



Al-Andalúszban a tanult nők egy része a tudományok művelésének szentelte magát. 
Széles körben nagy tiszteletnek örvendtek a vallástudománnyal foglalkozó hölgyek, 
akik főleg a városokban élő, művelt arab vagy berber férfiak leányai voltak. A vallásos 
tudományok és a szufizmus lehetőséget nyújtott a nőknek a társadalmi és vallásos 
közösségi életben való érvényesülésre. 7 A Koránt, a hadíszt és a Próféta cselekedeteit 
ismerő al-andalúszi nők között volt például Ibn Hazm leánya is, aki Korán-magya- 
rázatai, aszketikus élete és jámborsága miatt nagy hírnévnek örvendett. 8 Néhány nő 
(vallásjogi jártasságával tűnt ki. 

Az arab nyelvvel foglalkozó nők valamiféle átmenetet képeztek a vallásos és 
a világi tudományok művelői között. A grammatikával, lexikográfiával foglalkozó nők 
éppúgy megtalálhatóak a koranikus szövegek magyarázói között, mint a verseléssel, 
levelek, iratok szerkesztésével foglalkozók körében. Néhány forrás történésznőket 
is említ, akik közül kiemelkedett a 10. században Murciában élt Umm al-Fath. 9 
A természettudományokat művelő nők nagyon kevesen voltak, gyakran a nevüket 
sem jegyezték fel. így anonim például az a rabnő, aki a 10. században II. al-Hakám 
palotájában csillagászattal foglalkozott. A tehetséges lányt három évre egy neves 
csillagászhoz küldte tanulni a kalifa. Ennyi idő alatt olyan jelentős előrehaladást ért el 
e tudományban, hogy tanárát busásan megjutalmazták, őt magát pedig csillagászként 
alkalmazták a córdobai palotában. Olyan ábrázolás is fennmaradt róla, ahol kezében 
asztrolábiummal látható. 10 Orvosnőkről is szólnak a források, például Umm Amr bint 
Abi Marwin Ibn Zuhrról, aki főként nőket, gyerekeket és rabszolgákat gyógyított 
az Almohádák idején, és aki fériíbetegségek esetében is mindig tudott tanácsokkal 
szolgálni. 11 

ZENEKULTÚRA ÉS KÖLTÉSZET 

Számos tanulmány íródott az elmúlt évszázadban a középkori al-Andalúsz zene- és 
énekkultúrájáról. Ezek mindegyike kiemeli a córdobai és más nagyvárosok előkelő 
udvaraiban élő muszlimok zeneszeretetét, a keresztény-zsidó-muszlim zenekultú- 
ra közötti sokrétű kapcsolatokat, a középkori hispániai zeneiskolák eredménye- 

7 Lapiedra, Gutiérrez Eva: Mujeres místicas musulmanas - transmisoras de su ciencia en al-Andalus, in: Los 
sabias mujeres: Educación, sabery autoría (IJI-XVII. sj. Al-Mudayna, Madrid, 1994. pp. 264-265. 

8 Asin Palacios, Miguel: Abenmasarraysu escuela: orígenes de la filosofia hispano-musulmana. Madrid, 
1917. pp. 135-136. 

9 López de la Plaza, op. cit. p. 16. 

10 Ávila, Maria Luisa: Las mujeres „sabias" en al-Andalus, in: La mujer en al-Andalus. Ed. Viguera, Maria 
J.j UAM - Ed. Andaluzas Unidas, Sevilla, 1989. p. 145. 

11 Op. cit. p. 144. 

it. Gyakorta külön fejezetek méltatják a nők éneklésben, muzsikálásban betöltött, 
kiemelkedő szerepét al-Andalúsz esetében is. A félszigetre érkező arab és berber 
seregek zenei kultúrájáról az első évtizedekből alig vannak forrásutalások. Az első 
adatok I. Abd al-Rahmánhoz kötődnek (uralkodott: 756-788), aki a damaszkuszi 
kalifák hagyományait spanyol földre átültetve, saját szórakoztatására tartott egy Asfa 
nevű rabnőt, aki arab dalokkal és lantjátékkal szórakoztatta. 12 

A középkori al-Andalúsz történetében talán legkiemelkedőbb női énekes és 
zenész II. Abd al-Rahmán (uralkodott: 822-852) három rabnője, Fadl, 'Alam és 
Qálam volt, akiket a „mesés Kelet" nagyvárosaiban, Medinában és Bagdadban ne- 
veltek, onnan kerültek az Ibériai-félszigetre. (Qálam pontosabban keresztény, baszk 
származású leány volt, akit apja Keletre küldött tanulni, úgy tért vissza al-Andalúszba. 
Ő és Fadl gyermekkel is megajándékozták az emírt. 13 ) Közülük a harmadik hölgy 
a zene és költészet művelésén túl a történelem kiváló ismerőjeként is jeleskedett. 14 
Az al-andalúszi zenekultúrának és énekművészetnek, magának a zenei nevelésnek 
hihetetlen lendítőerőt és kiteljesedést adott a „Fekete madárka", a sötét bőrszínű, 
gyönyörű hangú bagdadi Abulhasszán Ali ben Nafí, Európában ismertebb nevén 
Zirjáb (kb. 789-857), aki 822-ben córdobában letelepülve zeneiskolákat szervezett, 
ahol férfiak és nők is tanultak, és több ezer, Keletről hozott dalt terjesztett el a te- 
rületen, nagyrészt a női közvetítőknek köszönhetően. Ibn Hajján krónikája szerint, 
amikor Zirjáb éjszaka inspirációt érzett egy-egy új dal megalkotására, hívta kedvenc 
rabnőit, Gizlánt és Hudajdát, akik lanton lejátszották és feljegyezték a kitalált dallamot 
és szöveget. Mesterük halála után a két nő a Córdobai Alcázarba költözött, ahol az 
ott élő rabnőket tanították ének- és zeneművészetre. Anderle Ádám egyik könyvében 
részletesen bemutatta, hogy Zirjáb milyen jelentős mértékben változtatta meg a tér- 
ség gasztronómiai, divat- és illemszabályait 15 , az általa képviselt, kifinomult ízlésnek 
minden területen a művelt hölgyek voltak a legfontosabb támogatói. 

Al-Andalúszban az uralkodói udvarokban gyakran együtt zenéltek és énekeltek 
a rabnők és a férfiak, a zenekart általában egy függönnyel leplezték a vendégek sze- 
me elől, amire még a zene- és énekkarok arab neve is utal: szitarát al-giná, amely 
szókapcsolat első tagja annyit tesz: függöny. 16 A már említett 11. századi történész, 
Ibn Hajján mintegy harminc olyan énekes rabnőt említett történeti munkájában, akik 
a córdobai emírek udvarában éltek, többségük a nagy kultúratámogató, II. Abd al- 

12 Árgueda Carmona, Maria Feliciana: La educación musical en el califato de Córdoba, in: Revista de la 
Lista Electrónica Europea de Música en la Educación. No. 5. mayo 2000. (http://musica.rediris.es/ 
leeme/revista/argueda.htm) (2008. 02. 28.) 

13 Cortés García, Manuéla: La mujer y la música en al-Andalus. Arquelogía, história y viajes sobre el 
mundo Medieval, 2004/4. pp. 60-62. 

14 Marín, Manuéla: Las mujeres de las clases sociales superiores, in: La mujer en al-Andalus... op. cit. 
p. 120. 

15 Anderle, op. cit. p. 27. 

16 Cortés García, op. cit. pp. 56-66. 

Rahmán palotájában, köztük Nur, Ruhbán, Szaráf, Málak, Amal, Badl, Mu'ta, Szunájf, 
Ward és Zirjáb két leánya, Alíjja és Hmdúna is. 17 A korabeli muszlim történészek 
tucatnál több olyan nőről is hagytak ránk adatokat, akik maguk is szereztek zenét, 
például Fathúna bint al-Dzsafár a 10. századi Murciában vagy Umm al-Kirám, a 11. 
századi almeríai herceg leánya. 

Gyakran nehéz meghúzni a határt a zene- és dalszövegszerzők, illetve a költőnők 
között, hiszen a középkori al-Andalúszban a legtöbb verset zenei kísérettel vagy dal- 
lammal adták elő. A zene és a költészet nyújtotta önkifejezési forma a nők körében 
rendkívüli lehetőséget jelentett a vágyak kifejezésére csakúgy, mint a felemelkedés- 
re. Az al-andalúszi énekes- és költőnők szóban közvetített szövegei nem csupán az 
ő saját világukat jelenítették meg. 18 Verseikben, dalaikban megőrződött és tovább élt 
az ókori és középkori keresztény kultúra számos gondolata, darabkája is, különösen 
a köztük élő, eredetileg keresztény rabnők tevékenykedésének köszönhetően. 

A költőnők között számos olyan akadt, aki költeményeit lejegyezte. Verseik- 
nek tematikája változatos volt: dicsőítő költeményeket, köszöntőverseket, vallásos 
és szatirikus műveket éppúgy alkottak, mint szerelmes verseket. 19 Különösen ez 
utóbbi költeményeket olvasva bontakozik ki előttünk a költőnők igazi énje, hiszen a 
többi témánál főként a férfiak által alkalmazott sémákat, szófordulatokat használták. 
A szerelmes verseikben, melyek általában a kedves szépségéről, a távolléte miatt 
érzett szomorúságról szólnak, a költőnők valós érzelmei és élettapasztalatai szere- 
pelnek. 

A legkiválóbb női tollforgatók között tarthatjuk számon Hafszá bint Hamdúnt 
és 'Aisha bint Ahmad al-Qurtubijját, akik a 10. századi Córdobában éltek; híres volt 
verseiről Al-Gasszaníja al-Baddzsanijja a 11. századi Almeríában, Umm al-'Alá bint 
Juszúf al-Hidzsárijja Guadalajarában, Nazhún bint al-Kilá'i pedig a 12. századi Gra- 
nadában. Az irodalomtörténészek szerint a legnagyobb hírnévre kétségkívül a 11. 
századi előkelő córdobai lány, Walláda bint al-Musztakfí és az 1135 körül született, 
Granada mellől származó Hafsza bint al-Haddzs al-Rukunijja tett szert. Az előbbi, 

17 Op. cit. p. 63. 

18 A témáról lásd Garulo, Teresa: Díwán de laspoetisas de al-Andalus. Hiperión, Madrid, 1986.; Hoenerbach, 
W.: Notas para una caracterización de Wallada. in: Al-Andalus, 1971. 6. vol. pp. 467-473.; Pérés, Henri: 
La poésie andalouse en arabé classique au Xle siécle. Ses aspects généraux, ses principawc thémes et sa 
valeur documentaire. Adrien-Maisonneuve, Paris, 1953- (A mű spanyol nyelvű kiadása: Esplendor de 
al-Andalus - La poesía andaluza en árabe clásico en el siglo XL. Sus aspectos generales, sus principales 
temasysu valor documental. Trad. García-Arenal, M., Libros Hiperion, Madrid, 1983.); Rubiera i Mata, 
Maria Jesús: Lntroducció a la literatura hispano-árab. Colleció Xarc Al-Andalus 1 . , Universitat d'Alacant, 
Alicante, 1989-; Rubiera i Mata, Maria Jesús: Poesía feminina hispano-árabe. Ed. Castalia, Madrid, 1990.; 
Rubiera i Mata, Maria Jesús: Bibliográfia de la literatura hispano-árabe. Universidad de Alicante, Alicante, 
1988.; Rubiera i Mata, Maria Jesús: Literatura hispanoárabe. Mapfre, Madrid, 1992.; Sobh, Mahmud (ed.): 
Poetisas arábigo-andaluzas. Granada, 1984.; Sobh, Mahmud: La poesia amorosa arábigo-andaluza, in: 
Revista del Lristituto de estudios islámicos en Madrid vol. XVI., Madrid, 1971. pp. 71-109. 

19 Cuesta, Luzdivina Maria: La mujer en las literaturas hispánicas medievales, in: Grandes escritoras. 
História y vida, Extra 84., Barcelona, 1997. p. 88. 

Walláda ismertségét nem csupán származásának, és gyönyörű, friss szellemű költe- 
ményeinek, hanem szintén költő szerelmének, Ibn Zajdúnnak (1003-1070) is kö- 
szönheti, aki verseiben megörökítette ó't. A költőnő 994-ben Córdobában született, és 
al-Musztakfí kalifa leánya volt. Híres szépség volt, művelt és szabad nő, akiről talán 
éppen emiatt többen is azt tartották, hogy szabados életet élt. A korabeli krónikák az 
efféle rágalmakat nem erősítik meg, inkább arról tudósítanak, hogy Walláda házában 
mindig becses vendégnek számítottak a művelt, tudományokban, nyelvészetben és 
költészetben járatos férfiak, akik többnyire nem egyenként látogattak a büszke hölgy- 
höz, hanem verses-zenés estekre, költői versenyekre érkeztek. A költőnő nagyon 
hosszú életet élt, 1091-ben halt meg, hajadonként. Mellette al-Rukunijja volt a legis- 
mertebb al-andalúszi költőnő. Költészetét napjainkban is irodalomtörténészek tucatjai 
tanulmányozzák, elbódulva verseinek eleganciájától, stílusa finomságától. Granada 
környékéről származott ez a kiváló hölgy, és felnőtt fejjel al-Manszúr kalifa marrakesi 
palotájában a háremben élő nők tanítónője lett. Abban az időben a muszlim nők 
számára ez volt az egyik legjobb felemelkedési lehetőség, hiszen így bekerülhettek 
előkelő körökbe. Versei azért maradtak fenn, mert költő kedvese, Abú Dzsafár Ibn 
Sza'íd összegyűjtötte azokat, és hozzátette ahhoz az antológiához, amelyet családja - 
már generációk óta gyarapított. Al-Rukunijja 1190 körül halt meg. Az alább idézett 
költeménye az al-andalúszi női költészet egyik gyöngyszeme: 

A szám forrás 

Mondd, Te jössz-e hozzám, vagy én menjek? 

Csak hozzád van útja szívemnek. 

Hogy nem szomjazol már, nyugtass meg, 

s légy elégedett, ha mondod: most menjek. 

Mert szám édes forrás, benne kristálycseppek, 

hajam sűrű árnyat tart neked. 

Válaszolj azonnal, kérlek, 

Ó, Dzsamil, Butajnáddal ne késlekedj!! 20 



20 A költeményt e tanulmány szerzője ültette át magyarra, az arab eredetiről készült spanyol és a francia 
nyelvű változat felhasználásával. 

ÖSSZEGZÉS 



A középkori al-Andalúszban a nők - különösen az előkelő, városlakó családok 
leányai - gyakran magas szintű vallásos, tudományos és művészeti nevelésben ré- 
szesültek. Több tucatnyian voltak, akik kitűntek a tudományok, a zene és a költészet 
művelésében. Nevük, műveik mára gyakran elenyésztek az évszázadok során, de 
a forrásokban megőrzött adatok nyújtanak némi bepillantást az életükbe, alkotói, 
művelődési tevékenységeikbe. Szóban hagyományozott vagy lejegyzett misztikus 
gondolataik, tudományos elképzeléseik, főként pedig költeményeik, dalaik jelentős 
hatást gyakoroltak az Ibériai-félsziget későbbi kultúrájára. Hídverők voltak ők az ókor 
és a középkor ismeretfolyama fölött, közvetítők földrajzi térségek és világvallások 
között. Ránk maradt gondolataikat, üde verseiket olvasva érezhetjük, hogy közelebb 
kerülnek hozzánk az egykori paloták finom lelkű, szép beszédű és csengő hangú 
hölgyei, akik műveikben kifejezésre juttatták, hogy a nőknek is joguk van az élet- 
hez, a gondolkodás különböző formáihoz, az önálló véleményalkotáshoz és a lét 
örömteli pillanataihoz. 

